Norske elbilister sveder i sommervarmen

Der er varmt i Norge. Ikke kun på grund af sommer og klimaforandringer, men også fordi tusindvis af elbilister vælger at svede i stilhed for at vinde nogle ekstra kilometer på rækkeviddemåleren.

En ny undersøgelse fra YouGov – lavet for det norske ladeboksfirma Zaptec – viser, at hver fjerde elbilist i vores naboland har slukket for aircondition eller andre komfortfunktioner i bilen for at spare strøm under sommerturene. Det svarer til omkring 140.000 potentielt svedige bilister.

– Mange spørger os, om det hjælper at køre langsommere, slukke for aircondition og musikanlæg. Teoretisk giver det lidt længere rækkevidde – men effekten er meget lille, siger Oscar Tjåland, presseansvarlig hos Zaptec.

Øger risikoen for ulykker

Men hvad siger videnskaben? Tyske ADAC satte i 2024 en elbil i et testlaboratorium med 35 graders “sommervarme” udenfor og satte klimaanlægget til 20 grader. Resultat: Et forbrug på blot 1,3 til 1,5 kW i timen – altså cirka to procent af batteriet.

Efter otte timers test havde bilen mistet 16 procent batteri. Det svarer til omkring 64 kilometer i rækkevidde. Ikke ligefrem en dealbreaker, hvis alternativet er at sidde i en rullende sauna.

Og der er mere: Ifølge ADAC øger for høj varme risikoen for ulykker. Din puls stiger, din koncentration falder – og din reaktionsevne bliver som en bilist med en promille på 0,5. Ikke ligefrem noget, man har lyst til at kombinere med motorvejskørsel og overhalinger.

Så næste gang sveden pibler, og du overvejer at skrue ned for komforten for at få lidt ekstra rækkevidde – så tænk over, hvad du egentlig vinder. For som Oscar Tjåland siger det:

– Det er marginalt. Det er ikke det værd.

LÆS MERE: Faktorer der påvirker elbilens forbrug.

Norske elbilister sveder i sommervarmen